## Sanitat licita les obres d’ampliació i reforma del Centre de Salut de Rafelbunyol per un import de 6 milions d’euros

*** El centre incrementarà en 1.000 m2 útils més l’espai per a ampliar la capacitat assistencial
* Augmentaran les consultes de medicina de família, infermeria i pediatria per a millorar l’atenció sanitària que rep la població de Rafelbunyol**

La Conselleria de Sanitat ha publicat en la plataforma de contractació la licitació de les obres d’ampliació i reforma del Centre de Salut de Rafelbunyol, que pertany al Departament de Salut València Clínic ‒ Malva-rosa, per un import de 6 milions d’euros.

La finalitat és ampliar el centre sanitari per a cobrir les necessitats assistencials de la població d’este municipi. De fet, des de l’obertura de l’actual centre sanitari l’any 2000, la població assignada al centre s’ha incrementat en 3.459 persones, i la població actual que rep atenció sanitària és de 8.950 habitants.

Per tant, les obres d’ampliació permetran incrementar la capacitat assistencial i millorar l’atenció sanitària que rep la població de Rafelbunyol, ja que augmentarà prop de 1.000 m² útils més l’espai del centre (demolició de part de l’edificació existent i construcció de nova ampliació de 1.264 m²).

D’esta manera, una vegada realitzada l’ampliació, el Centre de Salut de Rafelbunyol tindrà cinc consultes de medicina de família i tres consultes d’infermeria. A més, l’àrea de pediatria augmentarà la capacitat fins a dos consultes de pediatria i una altra d’infermeria.

D’altra banda, s’ampliarà l’àrea de maternitat, de manera que disposarà d’una consulta per a matrona, un gimnàs d’educació maternal, magatzem i vestuari. Quant a rehabilitació, està previst un despatx per a fisioterapeuta, un gimnàs amb dos boxs polivalents i vestuaris.

A més, es millorarà l’àrea destinada a administració, que disposarà de tres despatxos, sala de reunions i sala de descans. Finalment, el centre tindrà una àmplia sala d’extraccions, incloent-hi una sala per a urgències i una zona de servicis generals.

Fecha: 20/05/2024